**Eino Kristian Marttinen** (19. tammikuuta 1914 – 6. maaliskuuta 1990) oli suomalainen hiustenhoitoalan yrittäjä, jonka yrityksiä olivat kampaamoalan tukkuliike ja kalustetoimittaja Marttinen Oy, teknokemian tehdas Indal Oy ja Epeteus Oy.

Marttisen isä oli kähertäjämestari ja Marttinen Oy:n perustaja Kristian Marttinen (1885–1942) ja veljiä säveltäjä Tauno Marttinen ja taidemaalari Veikko Marttinen. Keskikoulun käytyään Eino Marttinen valmistui kultasepän kisälliksi Viipurissa 1935. Hän työskenteli kultaseppänä Ruotsissa ja Belgiassa ja toimi jalometallialan myyntitehtävissä myös Suomeen palattuaan. Vuodesta 1941 hän toimi myös perheensä yrityksen Marttinen Oy:n toimitusjohtajana, josta tuli hänen varsinainen elämäntyönsä. Sen ja Indal Oy:n ohella Marttisen yrityksiin kuului myös Epeteus Oy.

Eino Marttisen johtajakaudella Marttinen Oy ja sen sisaryritys Indal Oy tulivat tunnetuiksi innovatiivisen mainonnan ja pakkaussuunnittelun avulla luoduista tuotemerkeistä, joihin kuuluivat 1970-luvulla lanseeratut shampoomerkit Hellä Mietonen ja Erittäin Hieno Suomalainen Shampoo. Niiden pakkaukset ja mainonnan suunnitteli Kirsti Paakkasen omistama Womena-mainostoimisto. Hellä Mietosen ihmishahmoisen pullon piirsi siellä sittemmin animaattorina tunnettu Marjut Rimminen.

Indalin kaljuuntumista estäväksi väitetty tuote Antiscal aiheutti 1970-luvun alkupuolella oikeusjutun, jossa tuotteen kehittäneet professori Kai Setälä ja tohtori Ilona Schreck-Purola syyttivät Indalia patenttirikkomuksesta.

1980-luvun taitteesta alkaen Indalin tehdas Heinävedellä oli osa ruotsalaista Mölnlycke-yhtymää, joka valmisti tehtaassa muun muassa Bliw-nestesaippuoita sekä Vitaplus- ja Alberto-hiustenhoitotuotteita. Marttisen shampoomerkki Erittäin Hieno Suomalainen siirtyi vuosiksi 1995–2015 ruotsalaiselle Cederrothille ja on nyt Orklan omistuksessa. 

Marttinen Oy oli paitsi kampaamotarvikkeiden tukkuliike, myös merkittävä alan kalusteiden toimittaja ja liiketilojen suunnittelija, joka vei tuotteitaan muun muassa Neuvostoliittoon. Vuonna 1980 Marttinen Oy yritti ostaa vaikeuksiin ajautuneen huonekaluyritys Haimin, mutta hävisi Martela Oy:n ja Haimin henkilöstön perustamalle Avartelle. Vuonna 1985 Marttinen Oy työllisti 75 ihmistä. Yrityksen toiminta on lakannut vuonna 2000.

Lähteet
-------

1. ↑  Eino Kristian Marttinen. (Kuolinilmoitus.) *Helsingin Sanomat*, 14.3.1990, s. 6. Näköislehti (maksullinen).
2. ↑  Kristian Adolf Marttinen. (Kuolinilmoitus.) *Helsingin Sanomat*, 19.3.1942, s. 1. Näköislehti (maksullinen).
3. ↑  50-vuotiaita.  *Helsingin Sanomat*, 19.1.1964, s. 10. Näköislehti (maksullinen).
4. ↑  Shampoopullo; Hellä Mietonen -shampoopullo *Suomen Asutusmuseo / Finna*. Viitattu 17.7.2023.
5. 1 2  Kuparinen, Jesse: Tämän pullon tunnistaa lähes jokainen suomalainen – idean äiti on Kirsti Paakkanen *Ilta-Sanomat / Taloussanomat*.  8.8.2021. Viitattu 17.7.2023.
6. ↑  Huusko, Anna-Kaisa: Muistatko vielä lapsuutesi shampoon tuoksun? Hellä Mietonen, Linna-shampoo ja Erittäin Hieno Suomalainen olivat menneiden vuosikymmenten suosikkeja *Meillä kotona -sivusto, A-lehdet*.  19.6.2020. Viitattu 17.7.2023.
7. ↑  Kaljulääkejutussa syntyi sopimus.  *Helsingin Sanomat*, 5.3.1975, s. 13. Näköislehti (maksullinen).
8. ↑  Laadunvalvontapäällikköä. (Työpaikkailmoitus.) *Helsingin Sanomat*, 21.9.1980, s. 69. Näköislehti (maksullinen).
9. ↑  Parturi- ja kampaamokalustot meiltä NL:oon.  *Helsingin Sanomat*, 20.5.1967, s. 19. Näköislehti (maksullinen).
10. ↑  Haimi Oy tehnyt rikosilmoituksen Yrjö Kukkapuron malleista. 10 mmk:n rita raastuvassa.  *Helsingin Sanomat*, 2.10.1980, s. 10. Näköislehti (maksullinen).
11. ↑  Markkinointipäällikköä. (Työpaikkailmoitus.) *Helsingin Sanomat*, 13.10.1985, s. 87. Näköislehti (maksullinen).
12. ↑  Marttinen Oy *tietopalvelu.ytj.fi*. Viitattu 17.7.2023.